După ce Rapid nu și-a îndeplinit obiectivul în acest sezon și a terminat pe locul 6 în Superliga, oficialii clubului au decis să apeleze la un antrenor care a obținut rezultate pe banca tehnică a unei formații din străinătate.
Dan Șucu l-a adus la cârma echipei pe Neil Lennon, un antrenor la care nimeni nu se aștepta să ajungă la Rapid. Nord-irlandezul are un CV impresionant, fiind cinci ori campion în Scoția, cu Celtic Glasgow.
În ziua în care Rapid a organizat prezentarea oficială a noului antrenor, Mihai Stoica, președintele consiliului de administrație al FCSB, a comentat decizia giuleștenilor și și-a adus aminte cum a fost pe punctul de a negocia cu Diego Simeone, tehnicianul lui Atletico Madrid.
„Și nouă ne-a fost propus Neil Lennon luna asta. Sunt agenți care au sub contract diferiți jucători și antrenori și îi propun peste tot. De regulă, așa se aduc jucătorii.
Nu m-a mirat aducerea lui Rapid. Am înțeles că domnul Șucu vrea un antrenor consacrat. Omul a câștigat campionate în Scoția. Ok, sunt doar două echipe în Scoția, dar două echipe foarte bune, două echipe care au bugete de zeci de milioane.
Când căutam antrenor la Urziceni, mi l-a propus cineva pe Lothar Matthaus. L-am adus și pe Protasov în urmă cu mulți ani la Steaua… Erau nume mari propuse la acea vreme.
La un moment dat, am avut discuții cu un agent și apoi n-au mers mai departe, dar puteam să intrăm în discuții cu Diego Simeone, înainte de a merge la Atletico Madrid.
El avusese o experiență la Catania nereușită, dar era la început de carieră. Mă rog, fusese prin Argentina. Câștigase pe acolo, dar în Europa nu contează așa mult”, a declarat Mihai Stoica, la Orange Sport.
La acea vreme Mihai Stoica revenise la FCSB după experiența de la Unirea Urziceni, iar echipa era în căutarea unui antrenor. Pe lista celor propuși de impresari a fost și Diego Simeone, tehnicianul care a scris istorie la Atletico Madrid în ultimii 13 ani.
Antrenorul avusese o experianță eșuată la Catania, în Serie A, la care bifase 18 partide în perioada ianuarie – iunie 2011. Rezultatele nu fuseseră unele deloc bune, înregistrând 7 victorii, 3 egaluri și 8 înfrângeri.